DOI: 10.14457/tu.the.2024.308
title: แนวทางการพัฒนากลยุทธ์การตลาดผลิตภัณฑ์ประเภทกล่องปลอดเชื้อสำหรับเครื่องดื่มนมยูเอชที

description: งานวิจัยนี้มีวัตถุประสงค์เพื่อศึกษาพฤติกรรมการซื้อผลิตภัณฑ์เครื่องดื่มนมยูเอชทีของผู้บริโภค และเสนอแนะแนวทางการพัฒนากลยุทธ์การตลาดบรรจุภัณฑ์ประเภทกล่องปลอดเชื้อที่มีประสิทธิภาพและสอดคล้องกับพฤติกรรมผู้บริโภคยุคใหม่ การวิจัยครั้งนี้เป็นการวิจัยเชิงคุณภาพ ใช้วิธีการสัมภาษณ์แบบกึ่งโครงสร้าง (Semi-structured Interview) จากกลุ่มผู้ให้ข้อมูล จำนวน 10 คน ซึ่งเป็นผู้บริโภคที่มีพฤติกรรมการซื้อผลิตภัณฑ์นมยูเอชที เป็นประจำ ผลการวิจัยพบว่า พฤติกรรมการซื้อผลิตภัณฑ์เครื่องดื่มนมยูเอชทีของผู้บริโภคในปัจจุบัน ผู้บริโภคมีการตระหนักถึงความต้องการจากรสชาติที่อร่อยถูกใจ ความสะดวกในการหาซื้อ และบริโภค อายุการเก็บรักษาที่นานกว่า ความคุ้นเคยกับแบรนด์ การออกแบบบรรจุภัณฑ์ที่ดึงดูดใจ และความหลากหลายของผลิตภัณฑ์ กระบวนการตัดสินใจซื้อนั้นเริ่มจากการแสวงหาข้อมูลด้วยตัวเอง และจากสื่อออนไลน์ ตามด้วยการประเมินทางเลือกโดยเน้นที่คุณภาพ ความปลอดภัย รสชาติ และราคา ก่อนตัดสินใจซื้อและประเมินผลหลังการบริโภค สำหรับส่วนประสมทางการตลาด (4P) พบว่า ผู้บริโภคให้ความสำคัญกับผลิตภัณฑ์ที่มีรสชาติหลากหลาย ราคาเหมาะสม ช่องทางจัดจำหน่ายที่สะดวก และโปรโมชันที่น่าสนใจ ในด้านการสื่อสารการตลาดแบบบูรณาการ (IMC) การโฆษณาผ่านออนไลน์ การรีวิว และกิจกรรมส่งเสริมการขายมีผลต่อการตัดสินใจซื้ออย่างชัดเจน นอกจากนี้ การออกแบบบรรจุภัณฑ์ที่เน้นรูปทรงสวยงาม สีสันสดใส กราฟิกชัดเจน ใช้งานสะดวก และผลิตจากวัสดุที่เป็นมิตรกับสิ่งแวดล้อม ช่วยเพิ่มความน่าสนใจและสร้างภาพลักษณ์เชิงบวกให้กับแบรนด์ โดยสรุปผลการเสนอแนะแนวทางการพัฒนากลยุทธ์การตลาดบรรจุภัณฑ์ประเภทกล่องปลอดเชื้อ เครื่องดื่มนมยูเอชที มีกลยุทธ์ ดังนี้ กลยุทธ์เชิงรุก (SO Strategies) ประกอบด้วย พัฒนารูปทรงบรรจุภัณฑ์ที่สวยงาม สะดวกต่อการพกพาและใช้งานง่าย พัฒนาบรรจุภัณฑ์ที่หลากหลายขนาดเพื่อตอบสนองความต้องการเฉพาะกลุ่ม ออกแบบบรรจุภัณฑ์ที่สื่อสารคุณค่าทางโภชนาการและประโยชน์ต่อสุขภาพให้ชัดเจนยิ่งขึ้น พัฒนาการใช้สีสัน และกราฟิกบนบรรจุภัณฑ์ที่อ่านง่ายตัวอักษรขนาดพอดีเพื่อเข้าถึงกลุ่มคนรุ่นใหม่ สื่อสารความปลอดภัยของวัสดุควบคู่กับอายุการเก็บรักษาที่ยาวนานเพื่อเพิ่มความเชื่อมั่น กลยุทธ์เชิงแก้ไข (WO Strategies) ประกอบด้วย นำเทคโนโลยีใหม่มาพัฒนาระบบเปิด-ปิด บรรจุภัณฑ์ให้ใช้งานง่ายโดยไม่ต้องใช้อุปกรณ์เสริม พัฒนาวัสดุที่เป็นมิตรต่อสิ่งแวดล้อมและสามารถรีไซเคิลได้ง่ายขึ้น พัฒนาหลอดดูดที่ไม่ส่งผลต่อรสชาติของนมและย่อยสลายได้ง่าย ออกแบบบรรจุภัณฑ์ขนาดเหมาะสมกับการบริโภคในครั้งเดียวเพื่อลดการเหลือทิ้ง พัฒนาเทคโนโลยีการเคลือบบรรจุภัณฑ์ให้ทนทานต่อการแช่เย็นได้นานขึ้น กลยุทธ์เชิงรับ(ST Strategies) ประกอบด้วย สร้างความแตกต่างด้วยบรรจุภัณฑ์ที่มีนวัตกรรมเหนือคู่แข่ง ให้ความรู้ผู้บริโภคเกี่ยวกับคุณภาพและความปลอดภัยของบรรจุภัณฑ์เพื่อสร้างความเชื่อมั่นพัฒนาบรรจุภัณฑ์ที่คุ้มค่าต่อราคา โดยคงคุณภาพแต่ไม่เพิ่มต้นทุนมากเกินไป วิจัยพฤติกรรมผู้บริโภคอย่างต่อเนื่องเพื่อพัฒนาบรรจุภัณฑ์ให้ ตอบโจทย์การเปลี่ยนแปลง ใช้กลยุทธ์การสื่อสารผ่านสีสันและกราฟิกที่โดดเด่นเพื่อสร้างความได้เปรียบทางการแข่งขัน กลยุทธ์เชิงป้องกัน (WT Strategies) ประกอบด้วย พัฒนาบรรจุภัณฑ์ที่ใช้วัสดุน้อยลงแต่ยังคงคุณภาพเพื่อลดต้นทุนและราคา พัฒนาเทคโนโลยีการเปิด-ปิดที่ง่ายและประหยัดต้นทุน สร้างแคมเปญให้ความรู้ถึงการรีไซเคิลบรรจุภัณฑ์เพื่อลดทัศนคติเชิงลบ ออกแบบบรรจุภัณฑ์ที่ปรับเปลี่ยนขนาดได้ตามความต้องการบริโภคที่เปลี่ยนแปลง วิจัยและพัฒนาวัสดุทางเลือกที่ไม่ส่งผลต่อรสชาติ และมีต้นทุนเหมาะสม นอกจากนี้ยังต้องมีการศึกษาพฤติกรรมผู้บริโภคอย่างต่อเนื่องเพื่อปรับกลยุทธ์ให้สอดคล้องกับความต้องการที่เปลี่ยนไปของตลาด ตลอดจนบริหารต้นทุนอย่างมีประสิทธิภาพเพื่อสร้างความได้เปรียบทางการแข่งขันในระยะยาว